Predkladacia správa

Na základe sukcesie do zmlúv uzavretých Československou republikou sa Slovenská republika stala zmluvnou stranou Ženevských dohovorov zo dňa 12. augusta 1949 na ochranu obetí vojny a dodatkových protokolov I a II k Ženevským dohovorom o ochrane obetí medzinárodných ozbrojených konfliktov a konfliktov nemajúcich medzinárodný charakter, prijatých v Ženeve 8. júna 1977. Tieto medzinárodnoprávne dokumenty predstavujú základný právny rámec pre uzatváranie dohôd o vojnových hroboch. V rámci vnútroštátnych právnych predpisov upravuje problematiku vojnových hrobov zákon č. 130/2005 Z. z. o vojnových hroboch v znení neskorších predpisov.

Účelom predkladaného návrhu „Dohody medzi vládou Slovenskej republiky a vládou Tureckej republiky o vojnových hroboch“ (ďalej len „dohoda“) je vytvorenie základného právneho rámca pre spoluprácu zmluvných strán v oblasti starostlivosti o vojnové hroby. Jednotlivé ustanovenia dohody upravujú prostriedky a formy tejto spolupráce, a to najmä vykonávanie opatrení na identifikáciu, evidenciu, úpravu a udržiavanie slovenských vojnových hrobov a vojnových pamätníkov nachádzajúcich sa na území Tureckej republiky a tureckých vojnových hrobov a vojnových pamätníkov nachádzajúcich sa na území Slovenskej republiky, ako aj starostlivosť o ne. Priamu spoluprácu v konkrétnych oblastiach podľa dohody budú vykonávať príslušné orgány zmluvných strán. Na koordináciu spolupráce a riešenie otázok, ktoré si vyžadujú spoločný postup, bude zriadená spoločná medzivládna komisia pre vojnové hroby.

Vzájomná spolupráca medzi oboma štátmi v oblasti ochrany vojnových hrobov sa začala v júni 2009 na základe stretnutia zástupcov oboch strán, uskutočneného z iniciatívy tureckej strany s cieľom overenia počtu tureckých vojnových hrobov na území SR a vykonania ich obnovy. V priebehu tohto stretnutia slovenská strana navrhla riešenie niektorých otázok týkajúcich sa danej problematiky prostredníctvom uzavretia medzivládnej dohody. V tejto súvislosti turecká strana na stretnutí zástupcov oboch štátov v septembri 2009 informovala o vypracovaní návrhu textu dohody, ktorého znenie bolo slovenskej strane dodatočne doručené diplomatickou cestou. Predmetný návrh bol posúdený príslušnými útvarmi rezortov vnútra, kultúry a Vojenským historickým ústavom Ministerstva obrany Slovenskej republiky a jeho finálne znenie bolo následne dohodnuté s tureckou stranou. Otázka uzavretia medzivládnej dohody bola otvorená aj v súvislosti s návštevou premiéra Slovenskej republiky Roberta Fica dňa 13. 10. 2009 v Ankare, ktorý prisľúbil, že dohoda bude pripravená na podpis počas oficiálnej návštevy prezidenta Tureckej republiky v Slovenskej republike v dňoch 2. - 3. novembra 2009.

	Vykonanie obvyklých formálnych úkonov súvisiacich s uzavretím dohody zabezpečí gestor v súčinnosti s Ministerstvom zahraničných vecí Slovenskej republiky a v súlade s platnými vnútroštátnymi právnymi predpismi. 

Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. Ide o medzinárodnú zmluvu, ktorá je podľa vnútroštátnych právnych predpisov zmluvou vládnej povahy, keďže svojím významom presahuje rámec pôsobnosti jedného ústredného orgánu štátnej správy. 

Predmetný materiál bol predložený na medzirezortné pripomienkové konanie na skrátený postup, vzhľadom na zámer tureckej strany podpísať uvedenú dohodu počas návštevy prezidenta Tureckej republiky v Slovenskej republike v dňoch 2. - 3. novembra 2009, ako aj vzhľadom na prísľub premiéra Slovenskej republiky v tejto veci počas jeho oficiálnej návštevy v Ankare dňa 13. 10. 2009.